Sigurbjörg Eyjólfsdóttir , handverkskona í Selvogi , hefur sett upp skemmtilega sýningu í Gallerí undir stiganum í Þorlákshöfn sem ber yfirskriftina : „ Það er hægt að mála á allt “ . Orðum sínum til stuðnings sýnir hún myndir sem hún hefur málað á rekavið , ryðgaðar skóflur , ónýta fötu o.fl . Myndefnið er sveitalífið á Íslandi áður fyrr , bátar , konur og karlar . Gjarnan eru þarna andlitsmyndir og eru fyrirmyndirnar margar hverjar þekkt andlit úr Ölfusinu en einnig andlit sem Sigurbjörg hefur séð í blöðum og tímaritum og hafa ekki horfið henni úr minni . Sigurbjörg býr í Þorkelsgerði í Selvogi , á þar nokkrar hænur og ræktar jurtir sem hún notar til að búa til krem og krydd . Selvogurinn hefur löngum verið mjög afskekktur , þangað var ekki lagt rafmagn fyrr en árið 1970 og í dag er einungis föst búseta á þremur bæjum . Strandarkirkja og hið sérstaka andrúmsloft við kirkjuna dregur marga ferðamenn á svæðið og í mörg ár tók Sigurbjörg á móti gestum og sýndi þeim handverk . Í dag er hún mikið á faraldsfæti . Sýning Sigurbjargar er skemmtilega uppsett , þar sem hún notar gamlar spítur til að búa til hillur og innan um ryðgaða gamla dótið standa nokkur kerti með teiknuðum blómum og gyllingu , en Sigurbjörg hefur lengi séð um að skreyta kerti sem notuð eru í Strandarkirkju . Þegar sýningin var komin upp , dró Sigurbjörg fram pendúl sem hjálpar henni að verðleggja handverkið . Hún spyr pendúlinn hvað viðkomandi handverk eigi að kosta og hann gefur yfirleitt skýr svör . Reyndar kom upp smá vandamál varðandi tvö verk , en pendúllinn vildi ekki samþykkja neitt verð á þau og túlkar Sigurbjörg það þannig að hún eigi ekki að selja þau verk . Sýningin stendur yfir út maí og hægt er að skoða hana á opnunartíma bókasafnsins .